Kommer oor ‘vlugtende polisiemag’ in Jhb-middestadDie aanvalle op die polisie in die Johannesburgse middestad is skerp veroordeel, maar het ook vrae oor die polisie se vermoëns laat ontstaan. Die ANC het die geweld wat Donderdag in die Johannesburgse middestad losgebars het, ten sterkste veroordeel. Chaos het in die middestad uitgebreek toe wetstoepassers ŉ klopjag wou uitvoer om op vervalste goedere beslag te lê. Buitelanders het polisiebeamptes met bakstene en petrolbomme bestook en rubberkoeëls is afgevuur. Die Gautengse polisiekommissaris en die LUR vir gemeenskapsveiligheid het daarna in ŉ gesamentlike verklaring gesê die polisie het weens die onbestendigheid van die gebeure ŉ taktiese besluit geneem om te onttrek ten einde ŉ situasie te vermy waar hulle gedwing sou wees om skerp ammunisie te gebruik. “In dié stadium was die prioriteit om bloedvergieting of sterftes te voorkom.” Die burgerregtegroep AfriForum het egter sy kommer uitgespreek oor dié onttrekking uit die middestad sonder dat enigiemand in hegtenis geneem is. Hy sê die polisie het daardeur bevestig dat sy tegnieke om burgerlike onrus en oproer te beheer daartoe beperk is om óf met uiterste geweld op te tree, of glad nie te reageer nie. “Dit bevestig wat ons nog altyd vermoed het en waarteen ons geruime tyd al waarsku: die polisie is onderbeman, swak toegerus en onvoldoende opgelei om op ’n verskeidenheid maniere teen burgerlike onrus en oproere op te tree,” het Ian Cameron, AfriForum se hoof van gemeenskapsveiligheid, gesê. Hy het gesê terwyl ander lande ál meer wegbeweeg van die gebruik van geweld in die vorm van wapens en rubberkoeëls, steun die polisie steeds baie swaar op dié soort taktiek om vir hul tekort aan taktiese ontwikkeling te vergoed. Ander polisiedienste van oor die wêreld ontmoet oproermakers met gelyke of groter getalle, hou oproeriges dop en neem leiers in hegtenis om onrus te onderdruk, het Cameron gesê. AfriForum het die polisie gevra om veranderings aan te bring om te help om die beeld van wetteloosheid in die toekoms te voorkom en sê die polisie moet op ŉ verskeidenheid maniere kan reageer, sonder om aan ŉ situasie te onttrek om konfrontasie te vermy. “Beloftes van reaktiewe optrede slaag nie daarin om die beeld van ŉ vlugtende polisiemag vinnig en doeltreffend uit te wis nie,” het Cameron gesê. Die ANC het ook skerp op Donderdag se gebeure gereageer. Pule Mabe, woordvoerder van die ANC, het gesê diegene betrokke by die aanvalle op die polisie moet swaar gestraf word. Hy het gesê Suid-Afrika verwelkom buitelanders ingevolge protokol van die Suider-Afrikaanse Ontwikkelingsgemeenskap (SAOG) en steun die integrasie van kwesbare mense in plaaslike gemeenskappe. “Wat ons nié gaan aanvaar nie, is blatante oneerbiedigheid vir ons wette deur enigiemand. Die informele handelaars se klipgooiery en aanvalle op polisielede is ŉ aanval op Suid-Afrikaners in die stad. “Buitelanders is welkom, maar niemand mag die bietjie wat ons het, verwoes nie. Niemand is verhewe bo die wet nie en niemand moet ons gasvryheid uitbuit nie,” het Mabe gesê. Die ANC het die staat gevra om streng te reageer om die land se soewereiniteit en wette te beskerm. “Diegene wat handel dryf in vervalste goedere, geregtigheid ondermyn of geboue kaap, moet vervolg word. Wetstoepassingsagentskappe moet géén genade aan die misdadigers betoon nie,” het Mabe gesê. Lt.genl. Elias Mawela, Gautengse polisiehoof, het vroeër die “onophoudelike ondermyning van die gesag van die staat deur buitelandse burgers in die Johannesburgse middestad” veroordeel.